ไทยพาณิชย์ดันเบี้ย3.7หมื่นล.
ยอดขายกระฉูดต้องเพิ่มเป้า จับมือธนาคารดันกรมธรรม์
22 ต.ค. 2555

ยอดขายกระฉูดต้องเพิ่มเป้า จับมือธนาคารดันกรมธรรม์
ไทยพาณิชย์ประกันชีวิต ยอดขายพุ่งกระฉูด ถึงขั้นปรับเป้าเบี้ยประกันปีนี้เพิ่ม เป็น 3.7 หมื่นล้านบาท
นายวิพล วรเสาหฤท กรรมการผู้จัดการใหญ่ บริษัท ไทยพาณิชย์ประกันชีวิต เปิดเผยว่า บริษัทได้ปรับเป้าเบี้ยรับรวมปีนี้ใหม่เพิ่มอีก 1,000 ล้านบาท เป็น 3.7 หมื่นล้านบาท จากเดิมอยู่ที่ 3.6 หมื่นล้านบาท เนื่องจากผลงานที่ผ่านมาทุกช่องทางสามารถสร้างการเติบโตในทิศทางที่ดีได้อย่างต่อเนื่อง
ทั้งนี้ ผลการดำเนินงาน 9 เดือนแรกของปี ขยายตัวอย่างแข็งแกร่ง สามารถสร้างการเติบโตได้อย่างต่อเนื่อง และสูงกว่าเป้าหมายที่ตั้งไว้ทุกตัว โดยมีเบี้ยปีแรกจากทุกช่องทางการขายทั้งสิ้น 1.18 หมื่นล้านบาท เติบโตจากช่วงเดียวกันของปีที่แล้วถึง 36% ในขณะที่ตลาดมีอัตราการเติบโตอยู่ที่ 24% มีเบี้ยรับปีต่อไป 1.69 หมื่นล้านบาท เพิ่มขึ้น 17% ทำให้เบี้ยรับรวมเพิ่มเป็น 2.83 หมื่นล้านบาท เพิ่มขึ้น 28% สูงกว่าอัตราเติบโตเฉลี่ยของทั้งธุรกิจซึ่งอยู่ที่ 17%
นอกจากนี้ บริษัทได้มุ่งเน้นเรื่องการต่ออายุกรมธรรม์ ซึ่งฐานลูกค้าที่ทำประกันชีวิตกับบริษัทเป็นฐานที่ใหญ่ และเป็นหัวใจสำคัญของการวัดคุณภาพธุรกิจในระยะยาวด้วย
“เชื่อว่าสถานการณ์ธุรกิจประกันชีวิตในช่วงโค้งสุดท้ายของปีนี้จะสดใส เพราะไม่มีปัจจัยกระทบทั้งจากเหตุอุทกภัยเหมือนที่เกิดขึ้นเมื่อปีที่แล้ว และไม่มีสถานการณ์ทางการเมืองที่รุนแรง ซึ่งประชาชนเองก็มีบทเรียนและได้ตระหนักเห็นถึงความสำคัญของการเตรียมความพร้อม และเห็นความสำคัญของการประกันชีวิต เพื่อสร้างหลักประกันและความคุ้มครองชีวิตและครอบครัว เพื่อลดความเสี่ยงและเป็นแผนแบ็กอัพรองรับวิกฤตต่างๆ ที่ไม่อาจคาดการณ์ได้” นายวิพล กล่าว
นายวิพล กล่าวว่า ขณะเดียวกันในช่วงปลายปีนี้ ซึ่งเป็นช่วงที่ตลาดเติบโตมากที่สุด ผู้บริโภคตื่นตัวและให้ความสำคัญกับการออม การลงทุน ผ่านประกันชีวิตมากขึ้น ซึ่งบริษัทได้เตรียมยกขบวนกรมธรรม์ใหม่หลากหลายแบบ ที่ตอบโจทย์ความต้องการลูกค้าทุกกลุ่มออกมากระตุ้นตลาด ทั้งเจาะกลุ่มผู้บริโภคที่ต้องการสิทธิประโยชน์การลดหย่อนภาษีในช่วงปลายปี รวมถึงแบบประกันที่เน้นการออม ทั้งออมสั้น ออมยาว และให้ผลตอบแทนที่คุ้มค่าและจูงใจ ควบคู่กับความคุ้มครองชีวิต
“ล่าสุดเราได้ร่วมกับแบงก์ไทยพาณิชย์ พัฒนาแบบประกันใหม่ซึ่งจะออกตามกันมาเป็นขบวนในเร็วๆ นี้ และถือเป็นครั้งแรกของนวัตกรรมผลิตภัณฑ์ในตลาดแบงก์แอสชัวรันส์ ที่ตอบโจทย์ตรงใจลูกค้ากลุ่มคนวัยทำงานที่เป็นฐานใหญ่ตลาด ซึ่งสินค้าใหม่ๆ เหล่านี้จะได้รับการตอบรับจากลูกค้าด้วยดี และช่วยกระตุ้นยอดขายให้เติบโตตามเป้าหมายสิ้นปีนี้” นายวิพล กล่าว